Niko Kivelä (jääkiekkoilija)

Niko Kivelä (s. 21. helmikuuta 1995 Helsinki) on suomalainen jääkiekkoilija, joka pelaa Mestis-joukkue Kiekko-Espoossa. Kivelä on pelipaikaltaan keskushyökkääjä mutta liigaurallaan pelannut myös laitahyökkääjän paikalla. Häntä on luonnehdittu pelityyliltään voimahyökkääjäksi.

Ura

Seuraura 
Kivelä on Jokereiden kasvatti. Hän voitti seurassa kauden 2009–2010 päätteeksi C-nuorten Suomenmestaruuden, jonka jälkeen Kivelä siirtyi kaudeksi 2010–2011 Helsingin IFK:n C-nuoriin. Hän oli C-nuorten SM-karsinnoissa joukkueen paras pistemies ja maalintekijä tehoilla 10+9=19. Kaudella 2013–2014 Kivelä edusti HIFK:n A-nuoria myös U20 Super Challengessa. Kaudeksi 2014–2015 hän siirtyi Pelicansin A-nuoriin. Kaudella 2015–2016 Kivelä oli joukkueen paras maalintekijä 26 osumallaan. Hän debytoi myös miesten peleissä pelattuaan 19 ottelua lainalla Pelicansin yhteistyöjoukkue Heinolan Peliitoissa, Mestiksessä tehopistein 3+4=7.

Elokuun 2016 lopulla Kivelä teki vuoden mittaisen SM-liigasopimuksen Pelicansin kanssa. Hän pelasi kaudella 2016–2017 SM-liigassa 11 runkosarjaottelua tehden kaksi maalia. Kivelä teki liigadebyyttinsä 22. lokakuuta 2016 vieraissa Vaasan Sportia vastaan. Hänet merkittiin Pelicansin kolmosketjun oikeaan laitaan Hannes Björnisen ja Aleksi Rekosen viereen. Kivelä sai ottelussa jääaikaa 9.06 minuuttia. Hän teki ottelussa myös liigauransa avausmaalin ensimmäisellä laukauksellaan. Kivelä pelasi kauden aikana myös 16 ottelua lainalla Peliitoissa. Kevätkauden hän vietti lähinnä Pelicansin A-nuorissa. Toukokuussa 2017 Kivelä teki seuran kanssa 1+1-vuotisen jatkosopimuksen.

Kauden 2017–2018 Kivelä pelasi suurimmaksi osaksi lainalla Peliitoissa, joiden kolmanneksi paras maalintekijä hän oli 14 osumallaan. Kivelä pelasi joukkueessa kauden loppuun. Hän jakoi koko Mestiksen karsintasarjan maalipörssin voiton joukkuetoverinsa Samuel Salosen ja Hermeksen Mikko Virtasen kanssa neljällä osumallaan. Hän pelasi kauden aikana Pelicansissa seitsemän SM-liigaottelua.

Kivelä teki kaudeksi 2018–2019 vuoden mittaisen sopimuksen Peliittojen kanssa. Hänet nimettiin joukkueen varakapteeniksi. Kivelä pelasi alkukaudella lainalla Pelicansin SM-liigajoukkueessa, jossa hän paikkasi loukkaantumisia, kunnes marraskuussa 2018 Kivelä teki joukkueen kanssa loppukauden kattavan jatkosopimuksen. Hän teki läpimurtonsa SM-liigaan, jossa Kivelän ensimmäinen kokonainen kausi toi lopulta 44 runkosarjaottelussa tehot 12+3=15.

Kaudeksi 2019–2020 Kivelä siirtyi 2+1-vuotisella sopimuksella Porin Ässiin. Syyskuussa 2019 hän joutui yli kolmeksi kuukaudeksi sivuun loukkaantumisen vuoksi. Kuntouduttaan Kivelä siirtyi tammikuun 2020 lopulla kahden ottelun ajaksi lainalle Mestis-joukkue Savonlinnan Pallokerhoon. Hän pelasi Ässissä kauden aikana lopulta vain 17 runkosarjaottelua. Kaudella 2020–2021, joulukuussa 2020 Kivelä joutui muutamaksi viikoksi sairaalahoitoon suolistosairaus IBD:n vuoksi.

Kaudeksi 2021–2022 Kivelä siirtyi vuoden mittaisella sopimuksella Ruotsin kolmanneksi korkeimmalle sarjatasolle HockeyEttan-joukkue Tranås AIF:ään. Kaudeksi 2022–2023 hän palasi Suomeen ja siirtyi vuoden mittaisella sopimuksella Mestis-joukkue KeuPa HT:hen. Kivelä nimettiin joukkueen varakapteeniksi.

Maajoukkueura 
Kivelä on pelannut kuusi poikien maaottelua.

Tilastot

Lähteet

Viitteet 

Suomalaiset jääkiekkoilijat
KeuPa HT:n pelaajat
Vuonna 1995 syntyneet
Elävät henkilöt